74/325/ETY: Neuvoston päätös, tehty 27 päivänä kesäkuuta 1974, työturvallisuuden, työhygienian ja työterveyshuollon neuvoa-antavan komitean perustamisesta



Virallinen lehti nro L 185 , 09/07/1974 s. 0015 - 0017

Suomenk. erityispainos Alue 5 Nide 1 s. 0175

Kreikank. erityispainos: Luku 05 Nide 2 s. 0029

Ruotsink. erityispainos Alue 5 Nide 1 s. 0175

Espanjank. erityispainos: Luku 05 Nide 2 s. 0027

Portugalink. erityispainos: Luku 05 Nide 2 s. 0027



NEUVOSTON PÄÄTÖS, tehty 27 päivänä kesäkuuta 1974, työturvallisuuden, työhygienian ja työterveyshuollon neuvoa-antavan komitean perustamisesta (74/325/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 145 artiklan, ottaa huomioon komission laatiman luonnoksen, ottaa huomioon edustajakokouksen lausunnon(1), ottaa huomioon talous- ja sosiaalikomitean lausunnon, sekä katsoo, että tuotantomenetelmien huomattava muuttuminen kaikilla talouden aloilla ja vaarallisten tekniikkojen ja aineiden leviäminen ovat tuoneet esiin uusia työntekijöiden työturvallisuutta, työhygieniaa ja työterveyshuoltoa koskevia ongelmia, työtapaturmien ja ammattitautien ehkäiseminen sekä työhygienia kuuluvat osana Euroopan talousyhteisön perustamissopimuksen tavoitteisiin, sosiaalisesta toimintaohjelmasta 21 päivänä tammikuuta 1974 annetussa neuvoston päätöslauselmassa(2) vahvistetaan toimintaohjelma työntekijöiden hyväksi; toimintaohjelman tarkoituksena on muun muassa parantaa työturvallisuutta ja työhygieniaa, on suotavaa määrätä pysyvästä toimielimestä, jonka tehtävänä on avustaa komissiota työturvallisuutta, työhygieniaa ja työterveyshuoltoa koskevan toiminnan valmistelemisessa ja täytäntöönpanossa sekä helpottaa yhteistyötä kansallisten hallintoviranomaisten ja työntekijä- ja työnantajajärjestöjen välillä, ja tämä päätös ei rajoita Euroopan talousyhteisön perustamissopimuksen 118 artiklan soveltamista, ON PÄÄTTÄNYT SEURAAVAA: 1 artikla Perustetaan työturvallisuuden, työhygienian ja työterveyshuollon neuvoa-antava komitea, jäljempänä `komitea`. 2 artikla 1. Komitean tehtävänä on avustaa komissiota työturvallisuutta, työhygieniaa ja työterveyshuoltoa koskevan toiminnan valmistelemisessa ja täytäntöönpanossa. Tämä tehtävä koskee kaikkia talouden aloja, lukuun ottamatta vuoriteollisuutta, joka kuuluu kaivosten turvallisuuden ja terveellisyyden pysyvän neuvottelukunnan toimialaan, ja lukuun ottamatta työntekijöiden terveyden suojelemista ionisoivan säteilyn aiheuttamilta vaaroilta, johon sovelletaan erityismääräyksiä Euroopan atomienergiayhteisön perustamissopimuksen nojalla. 2. Komitean tehtävänä on erityisesti: a) suorittaa saatavilla olevien tietojen perusteella näkemysten ja kokemusten vaihtoa voimassa olevista tai suunnitelluista säännöksistä, b) edistää yhteisen lähestymistavan muodostumista työturvallisuuden, työhygienian ja työterveyshuollon alojen kysymyksissä sekä edistää asioiden tärkeysjärjestyksen valintoja yhteisön kannalta ja niiden toteuttamiseksi tarvittavia toimenpiteitä, c) kiinnittää komission huomiota sellaisiin aloihin, joilla uuden tiedon hankkiminen ja asianmukainen koulutus- ja tutkimustoiminta vaikuttavat tarpeellisilta, d) määritellä yhteisön toimintaohjelmiin liittyen ja yhteistyössä kaivosten turvallisuus- ja terveyskomission kanssa: - perusteet ja tavoitteet työtapaturmien ja yrityksissä terveydelle aiheutuvien vaarojen torjumista varten; - menetelmät, joiden avulla yritykset ja niiden työntekijät voivat arvioida ja parantaa suojelun tasoa; e) edistää yhteisön toimenpiteistä tiedottamista kansallisille hallintoviranomaisille ja työntekijä- ja työnantajajärjestöille yhteistyön helpottamiseksi sekä edistää heidän aloitteitaan, kokemusten vaihdon parantamiseksi ja menettelyohjeiden määrittelemiseksi. 3 artikla 1. Komitea laatii vuosittain toiminnastaan kertomuksen. 2. Komitea toimittaa tämän kertomuksen Euroopan parlamentille, neuvostolle, talous- ja sosiaalikomitealle sekä Euroopan hiili- ja teräsyhteisön neuvoa-antavalle komitealle. 4 artikla 1. Komiteassa on 54 varsinaista jäsentä siten, että jokaisella jäsenvaltiolla on kaksi hallituksen edustajaa, kaksi työntekijäjärjestöjen edustajaa ja kaksi työnantajajärjestöjen edustajaa. 2. Jokaiselle varsinaiselle jäsenelle nimetään varajäsen. Varajäsen osallistuu komitean kokouksiin ainoastaan silloin, kun se jäsen, jonka varajäsen hän on, on estynyt, sanotun kuitenkaan rajoittamatta 6 artiklan 3 kohdan soveltamista. 3. Komissio nimeää komitean varsinaiset jäsenet ja varajäsenet ja komissio pyrkii saavuttamaan työntekijä- ja työnantajajärjestöjen osalta komitean kokoonpanossa tasapuolisen edustuksen eri taloudenalojen välillä. 4. Varsinaisten jäsenten ja varajäsenten luettelo julkaistaan tiedoksi Euroopan yhteisöjen virallisessa lehdessä. 5 artikla 1. Varsinaisten jäsenten ja varajäsenten toimikausi on kolme vuotta. Sama jäsen voidaan nimetä uudeksi toimikaudeksi. 2. Toimikauden päätyttyä varsinainen jäsen ja varajäsen jatkaa tehtävässään siihen asti, kunnes hänen seuraajansa nimitetään tai hänen toimikautensa uusitaan. 3. Toimikausi päättyy ennen kolmivuotiskauden päättymistä jäsenen erotessa tai asianomaisen jäsenvaltion ilmoittaessa, että jäsenen toimikausi päättyy. Jäsenen tilalle nimetään toinen henkilö jäljellä olevaksi toimikaudeksi 4 artiklassa määrätyn menettelyn mukaisesti. 6 artikla 1. Komitean puheenjohtajana on komission jäsen tai, tämän ollessa estynyt ja poikkeustapauksissa, komitean puheenjohtajan määräämä komission virkamies. Puheenjohtaja ei osallistu äänestykseen. 2. Puheenjohtaja kutsuu komitean koolle omasta aloitteestaan tai vähintään kolmasosan jäsenistä sitä pyytäessä. 3. Puheenjohtaja voi omasta aloitteestaan kutsua enintään kaksi asiantuntijaa osallistumaan komitean kokoukseen. Kullakin komitean jäsenellä voi olla apunaan asiantuntija edellyttäen, että jäsen on ilmoittanut asiasta puheenjohtajalle vähintään kolme päivää ennen komitean kokousta. 4. Komitea voi perustaa työryhmiä, joiden puheenjohtajana on komitean jäsen. Nämä ryhmät esittävät työnsä tulokset komitean kokouksessa kertomusten muodossa. 5. Komission yksiköiden edustajat, joiden alaan asia kuuluu, osallistuvat komitean kokouksiin ja työryhmiin. Komission yksiköt huolehtivat komitean ja työryhmien sihteeristön tehtävistä. 7 artikla 1. Komitea on päätösvaltainen, kun kaksi kolmasosaa sen jäsenistä on läsnä. 2. Komitean lausunnot on perusteltava. Lausunnoista päätetään asianmukaisesti annettujen äänten ehdottomalla enemmistöllä; pyydettäessä lausuntoon on liitettävä vähemmistön mielipiteet kirjallisina. 8 artikla Komitea vahvistaa työjärjestyksensä, joka tulee voimaan, kun neuvosto komission lausunnon saatuaan on hyväksynyt sen. 9 artikla Komitean jäsenet eivät saa ilmaista komitean tai työryhmien työssä tietoonsa saamiaan tietoja, jos komissio ilmoittaa heille, että pyydetty lausunto tai esillä oleva kysymys on luonteeltaan luottamuksellinen, sanotun kuitenkaan rajoittamatta perustamissopimuksen 214 artiklan soveltamista. Tällaisessa tapauksessa ainoastaan komitean jäsenet ja komission yksiköiden edustajat osallistuvat kokoukseen. 10 artikla Tämä päätös tulee voimaan viidentenä päivänä sen jälkeen, kun se on julkaistu Euroopan yhteisöjen virallisessa lehdessä. Tehty Luxemburgissa 27 päivänä kesäkuuta 1974. Neuvoston puolesta Puheenjohtaja K. GSCHEIDLE (1) EYVL N:o C 40, 8.4.1974, s. 64 (2) EYVL N:o C 13, 12.2.1974, s. 1